3 сьнежня ў рамках акцыі “Сьвяты Мікалай ідзе да дзяцей” валанцёры Руху сьв. Мікалая на чале з самім Сьвятым Мікалаем наведалі Сялюцкі псіханеўралгічны інтэрнат. Валанцёры прывезьлі з сабой салодкія падарункі, а таксама рэчы для асабістай гігіены (мыла, грэбні, рушнікі, зубныя шчоткі і пасты) і цёплую вопратку. Насельнікі Сялюцкага дому-інтэрнату з задавальненьнем прымалі ўдзел у праграме, якую падрыхтавалі валанцёры: маліліся разам, адказвалі на пытаньні, сьпявалі песьні і танчылі для сьв. Мікалая. Пасьля гэтага валанцёры прапанавалі паўдзельнічаць ў практычных занятках – зрабіць гірлянды для надыходзячых сьвятаў. Ва ўсёй праграме прымалі ўдзел каля 80 асобаў, якія хоць і маюць пэўныя псіхічныя адхіленьні і парушэньні апорна-рухальнага апарату, але змаглі прыйсьці ў актавую залу.